Casado je nase prvič opozoril kot mladinec leta 2001, ko je v teku na 1500 m na Evropskem mladinskem prvenstvu osvojil bronasto kolajno. Naslednje leto se je nato udeležil Svetovnega mladinskega prvenstva in zasedel končno šesto mesto. Po daljšem obdobju brez vidnejših izidov na mednarodni atletski sceni se je leta 2005 izstrelil v sam svetovni vrh. Na Evropskem dvoranskem prvenstvu je namreč sredi domačega Madrida osvojil četrto mesto in ta dosežek kmalu nadgradil še z zmago na Evropskem prvenstvu do 23 let. Odlično je nastopil tudi na Sredozemskih igrah v Almeríi, saj je Španiji s časom 3:45.61 prinesel zlato kolajno. Vrhunec sezone pa je zanj napočil v začetku avgusta, ko je nastopil na Svetovnega prvenstva v Helsinkih. Sredi finske prestolnice se je uvrstil v svoj prvi finale Svetovnih prvenstev in se nato s časom 3:39.45 uvrstil na peto mesto. Za zmagovalcem, Bahrajncem Rašidom Ramzijem, je zaostal za nekaj manj kot dve sekundi, do brona pa mu je zmanjkala sekunda in pol.